送李堯咨赴官山陽
作者：劉弇
朝代：宋

paragraphs: 長離飛從丹穴傍，刷羽渤澥齎扶桑。
旦經崑崙莫砥柱，玉山之黍聊充腸。
歷覽五都遍九土，一朝翩然歸女床。
夫子故家本山陽，憔悴一官纔故鄉。
時人等閑得重糈，君家撲滿無餘藏。
相逢海上真偶爾，畢趣論心良慨慷。
不無幅巾遲蕭散，况有逸爵揮淋浪。
酒酣調笑不嫌靳，共指{鼠鳥}{眾鳥}饑鳶翔。
蕭晨八月渚紅香，水風泛入客衣凉。
溪頭艇子送急槳，輕齎誰識王陽裝。
恨無佳設綴行色，匣劍欲解慚非良。
淮山刻作秋來瘦，淮水刮眼清如霜。
謝公何日東南下，別浦應尋臨汝郎。